Az Atya, Fiú, Szentlélek nevében! Ámen. 	Fcs, Szfvár, 2026. január 25.  Mt 17:1-9.

Kegyelem nékünk és békesség Istentől, a mi Atyánktól, és a mi Urunktól, Jézus Krisztustól! Ámen. 

Kedves Testvéreim!

A hegyen.
Melyik hegyen? 
Mostanában azt mondják, a Hermon hegyére ment fel Jézus a tanítványaival. A Hermon igazi magasság, 2800 méter. Még a relatív magassága is tiszteletre méltó: 1800 métert emelkedik ki a környezetéből. A Hermon tetejét gyakran fedi hó – ez talán még inkább kiemeli Jézus ruhájának ragyogását. Az ezt megelőző történetben Jézus éppen a Hermon-hegy közelében, Cézárea-Filippiben tartózkodott. Talán onnan ment fel tanítványaival, ahogy az evangélium mondja: hat nap múlva. S erre a magas hegyre nem könnyű feljutni a halászathoz szokott tanítványoknak. Lehet, olykor megszédültek az oxigénhiánytól. Fenn a hegyen egészen megdöbbentő látvány tárult elébük. Majdnem, mint a megkísértés hegyén, hogy láthatták a föld minden országát. A Hermon hegye igen alkalmas volna ilyen jelenésre. Ilyen magasban megérzi az ember Isten jelenlétét. Meg is rendül saját kicsinységétől.
A Szentföldön járók, akik mindent megtesznek azért, hogy Jézus lábnyomába lépjenek, a Tábor hegyére mennek fel. Gyönyörű bazilika áll most ott, Názárettől 7 km-re. De már az 5. században épült oda templom, Jézus színeváltozásának emlékére – kicsit talán furcsa is, hogy Péter sátrat akart építeni Mózesnek, Illésnek és Jézusnak, de kiderült, nincs lehetőség sátrat építeni, mert lejöttek a hegyről. Mégis az utókor nem is sátrat, hanem egy egész templomot, kolostort épített oda, nem sátorlapokból, hanem kemény kövekből… Mert szeretné az ember – vagy értsük magunkat is bele: szeretnénk mi is – az élményt, az Istennel való találkozás semmivel nem hasonlítható élményét megörökíteni. 
Melyik hegyen látták a tanítványok Jézus megdicsőülését? 
A legtöbben azt mondják: mindegy, melyik volt az a hegy. Az biztos, hogy nem a Sinai-hegy. Amelyen Mózes a törvényt adta. És nem is a Kármel-hegy, ahol Illés ítéletet tartott a Baál próféták felett. Mert itt nagyobb van, mint Mózes és Illés. Őt hallgassátok! Hangzik a mennyei szózat. Jézust egyedül. Mert Ő tölti be a törvényt, és őbenne valósulnak meg a próféciák. Őt hallgassátok, mert a törvény is, meg a próféciák is önmagukban tévútra vezetnek. De Jézus a szeretett Fiú, akiben Isten maga lett láthatóvá. 
Melyik hegyen lett láthatóvá Isten dicsősége? 
A mi életünkben is voltak hegyek. Csúcsok, amelyeken ragyogtunk. Amelyeken úgy fenn maradtunk volna. De elszállt a pillanat. Nem lehetett letáborozni ott fenn a magasban.
Voltak hegyeink, amelyek meghatározóvá váltak – talán éppen azért, mert félelmetesek voltak. Gyermekkori traumáink, amelyeket talán már sikerült háttérbe szorítani, de amelyek újra és újra kísértenek, és meghatározzák viselkedésünket, kapcsolatainkat. Elvárások, mint a törvény a zsidóság számára, melyek elrabolják örömünket, állandó teljesítmény-kényszer alá szorítanak. Vagy szégyellt tettek, amelyekről jobb nem beszélni – mint Illés ítélete, ahogy legyilkolta a Baál prófétákat. Voltak hegyeink – a megkísértés hegye is, ami elcsábított Istentől. Most keressük a visszautat, de a múltat nem lehet kitörölni naplóinkból. 
Melyik hegyen lehet meglátni Isten dicsőségét? 
Vágyakoznánk fenn lenni Jézussal ezen a hegyen. Akár a Tábor volt, akár a Hermon. Látni Jézus ragyogását. Mert most félelmeink vesznek körül. Műtét, családi viták, anyagi gondok, mások igaztalan viselkedése, a világ békétlensége, meg ez az előttünk lévő két-három hónap – ezek között be jó lenne, ha felragyogna előttünk Jézus. Tisztán és egyértelműen – mintha már a feltámadás csodáját tapasztalnánk. Vágyakoznánk csak egyszer megélni, s ha már megéltük, akkor ott maradni Jézussal a hegyen. Jó nekünk itt lennünk!
Jó nekünk itt lennünk. A Golgotán. 
Ha Jézus dicsőségét látni akarod, ha Isten igazi arcát látni akarod, akkor a golgotai kereszten keresd. Ahogy a tanítványok sem láttak ezután mást, csak Jézust egyedül. De a szenvedést és halált vállaló Jézus megérintette őket: Keljetek fel, ne féljetek! Így érint meg bennünket is Jézus a keresztség vizével, az úrvacsora kenyerével és borával: Keljetek fel, ne féljetek! Ő lezárta a múltat. A gyerekkori sérüléseidet, amit ifjúkorodból szégyellsz, vagy amit bánsz felnőtt fejjel, hogy eltántorított Jézustól kétely és talmi szín – Jézus mindezt lezárta. Új életet adott neked. Tiszta lapot. Ott fenn a Golgotán. 
Új ember vagy. A régi meghalt, és íme, új jött létre. Nem kitalált meséket követve, hanem Jézus szenvedését és halálát, feltámadását és mennybemenetelét ismerve hirdetjük nektek a bűnbocsánat, az új élet ajándékát a Lélek erejével! Ámen.